Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase tootespetsifikaadi olulise muudatuse heakskiitmise taotluse avaldamine

(2021/C 231/07)

Käesoleva dokumendi avaldamine annab õiguse esitada muutmistaotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga.

„Aceto Balsamico di Modena“

ELi nr: PGI-IT-0430-AM01 – 23. november 2018

KPN ( ) KGT (X)

1. Taotlejate rühm ja õigustatud huvi

Consorzio Tutela Aceto Balsamico di Modena Via Ganaceto 134, 41121 Modena, Itaalia Tel +39 059208621 E-post: segreteria@consorziobalsamico.it

Taotlejate rühmal Consorzio Tutela Aceto Balsamico di Modena on seaduspärane õigus esitada muutmistaotlus vastavalt põllumajandus-, toiduaine- ja metsanduspoliitika ministeeriumi 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab:

☐ Toote nimetus

☒ Toote kirjeldus

☐ Geograafiline piirkond

☒ Päritolutõend

☒ Tootmismeetod

☐ Seos piirkonnaga

☒ Märgistus

☒ Muu [pakend]

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatus(ed)

5.1. Toote kirjeldus

— Kokkuvõtte punkt 4.2 ja koonddokumendi punkt 3.2

Lisatakse järgmine esimene lõik:

„Aceto Balsamico di Modena“ on järgmiste sätete kohaselt toodetud äädikas, millel on allpool toodud omadused.

Sõnastuse muutmise eesmärk on täpsustada toote liiki, millele nimetus viitab.

— Kokkuvõtte punkt 4.2 ja koonddokumendi punkt 3.2 — Lõhn: püsiv, õrn ja kergelt hapukas, aimatava puidu hõnguga;H — maitse: hapumagus, tasakaalustatud,

muudetakse järgmiselt:

— Lõhn: iseloomulik, kauakestev, intensiivne ja peen, meeldivalt hapukas, võimalike puidunüanssidega;

— maitse: magushapu, tasakaalustatud, meeldiv ja äratuntav.

Muudatus tehakse selleks, et viia kokkuvõttes esitatud tootekirjeldus vastavusse tootespetsifikaadi kirjeldusega. Seega on tegemist sõnastuse muudatusega, mis ei mõjuta toote „Aceto Balsamico di Modena“ lõhna- ja maitseomadusi.

— Tootespetsifikaadi artikli 2 esimese lõigu viiendat taanet tihedus 20 °C juures: mitte alla 1,06 küpsenud toote puhul;

on täiendatud järgmiselt:

tihedus 20 °C juures: mitte alla 1,06 küpsenud toote puhul, mitte alla 1,15 laagerdunud toote puhul.

Lisaks laagerdumisele on tarbijate jaoks väga oluline kvaliteeditegur suur tihedus. Selle muudatuse eesmärk on soodustada selle kategooria tarbijate soovitud kõrge tajutava kvaliteediga toodete tootmist; tänu vähemalt kolmeaastasele laagerdumisajale on need tooted hinna poolest selgelt eristatud tootest „affinato“, mis on küpsenud puidus vähem kui kolm aastat.

Muudatus käsitleb ka kokkuvõtte punkti 4.2 ja seda kohaldatakse koonddokumendi punkti 3.2 suhtes.

— Tootespetsifikaadi artikli 2 esimese lõigu kaheksandat taanet: Minimaalne üldhappesus: 6 protsenti

on täiendatud järgmiselt:

Minimaalne üldhappesus: 6 % küpsenud toote puhul ja 5,5 % laagerdunud toote puhul

Arvestades praegust piirnormi, on selle muudatuse eesmärk võtta tootmissüsteemis arvesse võimalikku füsioloogilist happesuse vähenemist kolmeaastase laagerdumisaja jooksul.

Nüüd, mil kõnealune muudatusettepanek, milles viidatakse minimaalsele happesuse ja tiheduse protsendile, on esitatud, liigitatakse toode „Aceto Balsamico di Modena“ kahte kategooriasse:

— „Aceto Balsamico di Modena“: küpsenud puidus 60 päeva kuni kolm aastat, üldhappesus vähemalt 6 %, tihedus 20 °C juures mitte alla 1,06

— „Aceto Balsamico di Modena“ invecchiato [laagerdunud]: laagerdunud puidus üle kolme aasta, üldhappesus vähemalt 5,5 %, tihedus 20 oC juures mitte alla 1,15.

Muudatus käsitleb ka kokkuvõtte punkti 4.2 ja seda kohaldatakse koonddokumendi punkti 3.2 suhtes.

— Tootespetsifikaadi artiklile 2 lisatakse kolmas lõik: Kui täheldatakse kõrvalekaldeid selles artiklis osutatud parameetritest, on lubatud kasutada menetlust, mille käigus võib asjaomast toodet parandada, lisades teatava koguse toorainet (veiniäädikas ja keedetud või kontsentreeritud viinamarjavirre) kuni 3 % ulatuses massist. Kui see parandusmenetlus on vajalik, viiakse see läbi küpsemis- või laagerdumisaja lõpus ja igal juhul enne toote sertifitseerimist.

Selle muudatuse eesmärk on reguleerida toote parandusmenetlust, kui esineb kõrvalekaldeid tootespetsifikaadis sätestatud analüütilistest piirnormidest, kehtestades maksimaalse piirnormi, mille ületamisel ei ole parandusmeetmeid võimalik võtta.

Muudatus käsitleb ka kokkuvõtte punkti 4.2 ja seda kohaldatakse koonddokumendi punkti 3.2 suhtes.

5.2. Päritolutõend

— Tootespetsifikaadi artikli 4 esimene lõik:

järgmist lauset:

See protsess, mille käigus kontrolliasutus peab registreid viinamarjakasvatuseks kasutatavate katastriüksuste ning viinamarjakasvatajate, viinamarjavirde tootjate, töötlejate ja villijate kohta, koos õigeaegse aruandlusega kontrolliasutusele toodetud koguste ning pakendatud ja märgistatud koguste kohta tagab toote jälgitavuse.

on muudetud järgmiselt:

See protsess, mille käigus kontrolliasutus peab registreid artiklis 5 loetletud seitsme sordi viinamarjade kasvatamiseks kasutatavate katastriüksuste ning viinamarjakasvatajate, viinamarjavirde ja veiniäädika tootjate, töötlejate ja villijate kohta, koos õigeaegse aruandlusega toodetud koguste ning pakendatud ja märgistatud koguste kohta tagab toote jälgitavuse.

Viite „artiklis 5 loetletud seitsme sordi“ lisamine ei too kaasa olulisi muudatusi; see võeti kasutusele üksnes selleks, et tagada teksti selgus. Muudatuse eesmärk on täiendada praegust teksti, lisades veiniäädikatootjad kontrollitavate isikute kategooriatesse. Kontrollitavate isikute loetellu veiniäädikatootjaid käsitleva jaotise sisseviimine on vajalik samm, et tagada kogu tootmisahela maksimaalne läbipaistvus, näidates ära kõik toote „Aceto Balsamico di Modena“ tootmiseks kasutatud tooraine tarnijad ja katsetades neid tooraineid isotoopanalüüside abil, et kontrollida vastavust tootespetsifikaadis sätestatud piirnormidele.

See muudatus käsitleb ka kokkuvõtte punkti 4.4 esimest lõiku.

5.3. Tootmismeetod

— Tootespetsifikaadi artikli 5 esimest lõiku: Toodet „Aceto Balsamico di Modena“ valmistatakse traditsiooniliste erimeetodite abil järgmiste sortide viinamarjadest: „Lambrusco“, „Sangiovese“, „Trebbiano“, „Albana“, „Ancellotta“, „Fortana“ ja „Montuni“ saadud viinamarjavirdest, mis on osaliselt kääritatud ja/või keedetud ja/või kontsentreeritud, lisades teatava koguse äädikat, mis on tootele iseloomulike organoleptiliste omaduste andmiseks seisnud vähemalt 10 aastat, ning vähemalt 10 % ainult veini hapendamisel saadud äädikat.

on täiendatud järgmiselt:

Toodet „Aceto Balsamico di Modena“ valmistatakse traditsiooniliste erimeetodite abil järgmiste sortide viinamarjadest: „Lambrusco“, „Sangiovese“, „Trebbiano“, „Albana“, „Ancellotta“, „Fortana“ ja „Montuni“ saadud viinamarjavirdest, mis on osaliselt kääritatud ja/või keedetud ja/või kontsentreeritud, lisades teatava koguse äädikat, mis on tootele iseloomulike organoleptiliste omaduste andmiseks seisnud vähemalt 10 aastat, ning vähemalt 10 % ainult veini hapendamisel saadud äädikat järgmiste isotoopsuhete alusel: — 13C/12C suhe (väljendatud δ13C-na) äädikhappes: alates –29,3‰ kuni –24,3‰; — 18O/16O suhe (väljendatud δ18O-na) vees veiniäädika puhul, mille happesus on üle 9 %: vähemalt –2‰; — 18O/16O suhe (väljendatud δ 18O-na) vees veiniäädika puhul, mille happesus on vahemikus 9 % ja 6 %: vähemalt –5‰; — deuteeriumi ja vesiniku (D/H) suhe metüülimiskohas: (CH3) äädikhappe ekstraktis: 98,8–106 miljondikku.

Toote „Aceto Balsamico di Modena“ peamine koostisosa on veiniäädikas; selleks et veiniäädikat saaks sellisena määratleda ja kasutada kõnealuse KGT tootmiseks kasutatava toorainena, peab see olema toodetud kooskõlas määruses (EL) nr 1308/2013 sätestatud ELi määratlusega. Isotoopanalüüsid on oluline vahend toote seaduslikkuse kontrollimiseks nii toote sertifitseerimissüsteemi kui ka ettevõtete siseste kvaliteedikontrollide puhul ning veiniäädika võimaliku võltsimise jälgimiseks. Sellega seoses on ELi turul kasvav probleem muust toorainest kui viinamarjadest ja veinist valmistatud veiniäädikaga kauplemisel, mis on seega vastuolus Euroopa õigusaktidega. Seda suurenevat ohtu silmas pidades on seetõttu hädavajalik võtta kasutusele senisest tõhusamad võltsimisvastased tuvastussüsteemid. Praegu kasutatakse veiniäädika võimaliku võltsimise tuvastamiseks isotoopanalüüsi, mis on ka Organizzazione Internazionale della Vigna e del Vino (OIV) poolt veiniäädika puhul ametlikult tunnustatud meetod. Selliste analüüside tegemiseks veiniäädikate puhul, mida kasutatakse toote „Aceto Balsamico di Modena“ valmistamiseks, tuleb tootespetsifikaati lisada üldised isotoopparameetrid. Seetõttu lisatakse arusaadavalt ja sõnaselgelt tabel, milles on näidatud piirnormid, mille ületamisel loetakse toode võltsituks. Need suhtarvud ja nende piirnormid tulenevad paljudest teadusuuringutest, mis on avaldatud ametlikes teadusväljaannetes (Food Control 29 (2013) 107–111-F. Camin et al.; Australian Journal of Grape and Wine Research 19 (2013) 324–330 N. Dordevic et al.; Journal of Agriculture and Food Chemistry 62 (2014) 8197–8203 M. Perini et al.). Seega võimaldab see muudatus kasutada kontrolli- ja hoiatussüsteemi juhul, kui tekib kahtlus, et toote „Aceto Balsamico di Modena“ valmistamiseks mõeldud veiniäädikas võib olla võltsitud.

Muudatus käsitleb ka kokkuvõtte punkti 4.5 ja seda kohaldatakse koonddokumendi punkti 3.3 suhtes.

— Tootespetsifikaadi artikli 5 teist lõiku Selleks et „Aceto Balsamico di Modena“ saaks omandada artiklis 2 kirjeldatud omadused, peab keedetud ja/või kontsentreeritud viinamarjavirre vastama järgmistele omadustele: — minimaalne üldhappesus: 8 g/kg; — minimaalne kuivekstrakti sisaldus: 55 g/kg

on täiendatud järgmiselt:

Selleks et „Aceto Balsamico di Modena“ saaks omandada artiklis 2 kirjeldatud omadused, peab keedetud ja/või kontsentreeritud viinamarjavirre vastama järgmistele omadustele: — minimaalne üldhappesus: 8 g/kg; — minimaalne kuivekstrakti sisaldus: 55 g/kg; — isotoopsuhte parameetrid: — 13C/12C suhe (väljendatud δ13C-na) suhkrute kääritamise teel saadud alkoholis: alates –29,3‰ kuni –24,3‰; — D/H suhe metüülimiskohas (CH3) suhkrute kääritamisel saadud alkoholis: 98,8–106 miljondikku.

Keedetud või kontsentreeritud viinamarjavirre on toote „Aceto Balsamico di Modena“ teine oluline koostisosa; selleks et seda sellisena määratleda ja seega kasutada kõnealuse KGT tootmiseks kasutatava toorainena, peab see olema toodetud kooskõlas määruses (EL) nr 1308/2013 sätestatud ELi määratlusega. Isotoopanalüüsid on oluline vahend toote seaduslikkuse kontrollimiseks nii toote sertifitseerimissüsteemi kui ka ettevõtete siseste kvaliteedikontrollide puhul ning viinamarjavirde võimaliku võltsimise jälgimiseks. Viimastel aastatel on suurenenud oht, et turul on nii ELi kui ka siseriiklikke õigusakte rikkudes toodetud võltsitud viinamarjavirret. Seda suurenevat ohtu silmas pidades on seetõttu hädavajalik võtta kasutusele senisest tõhusamad võltsimisvastased tuvastussüsteemid. Isotoopanalüüs on ka viinamarjavirde ehtsuse kontrollimise meetod; toote „Aceto Balsamico di Modena“ valmistamiseks kasutatava viinamarjavirde katsetamiseks on seega vaja tabelit, kus on näidatud üldised suhtarvud ja piirnormid. Need suhtarvud ja nende piirnormid tulenevad paljudest teadusuuringutest, mis on avaldatud ametlikes teadusväljaannetes (Food Control 29 (2013) 107-111-F. Camin et al.; Australian Journal of Grape and Wine Research 19 (2013) 324–330 N. Dordevic et al.; Journal of Agriculture and Food Chemistry 62 (2014) 8197–8203 M. Perini et al.). Seega võimaldab see muudatus kasutada kontrolli- ja hoiatussüsteemi juhul, kui tekib kahtlus, et „Aceto Balsamico di Modena“ valmistamiseks mõeldud viinamarjavirre võib olla võltsitud.

Muudatus käsitleb ka kokkuvõtte punkti 4.5 ja seda kohaldatakse koonddokumendi punkti 3.3 suhtes.

— Tootespetsifikaadi artikli 5 kolmas lõik:

Lauset:

Kontsentreerimine jätkub seni, kuni viinamarjavirde algne kogus saavutab tiheduse vähemalt 1,240 temperatuuril 20 °C.

on täiendatud järgmiselt:

Kontsentreerimine ja/või keetmine jätkub seni, kuni viinamarjavirde algne kogus saavutab tiheduse vähemalt 1,240 temperatuuril 20 °C.

Selle täienduse eesmärk on täpsustada, et viinamarjavirde miinimumtiheduse nõue hõlmab nii keedetud kui ka kontsentreeritud virret, ning seetõttu ei too see kaasa olulisi muudatusi ja üksnes selgitab teksti.

Muudatus käsitleb ka kokkuvõtte punkti 4.5.

— Tootespetsifikaadi artikli 5 seitsmes lõik:

Lause:

Igal juhul peab hapendamine ja rafineerimine toimuma kõrgekvaliteedilistes tammest, eriti kivitammest, kastanist, mooruspuust või kadakast valmistatud anumates vähemalt 60 päeva arvestatuna kuupäevast, mil toormaterjal koguti ja saadeti töötlemiseks.

ja kokkuvõtte punkt 4.5:

Igal juhul peab hapendamine ja rafineerimine toimuma kõrgekvaliteedilistes tammest, eriti kivitammest, kastanist, mooruspuust või kadakast valmistatud anumates vähemalt 60 päeva arvestatuna kuupäevast, mil toormaterjal koguti ja saadeti töötlemiseks.

on seetõttu ümber sõnastatud järgmiselt:

Igal juhul peab hapendamine ja küpsemine toimuma kõrgekvaliteedilistes tammest, eriti kivitammest, kastanist, mooruspuust või kadakast valmistatud tünnides, vaatides ja muudes anumates vähemalt 60 päeva arvestatuna kuupäevast, mil toormaterjal koguti ja saadeti töötlemiseks, ning toode on paigutatud eespool nimetatud puidust mahutitesse.

Ümbersõnastamise eesmärk on parandada tekstilist vastuolu tootespetsifikaadi ja kokkuvõtte vahel seoses mahutite ja puiduliikidega, mida võib kasutada küpsemis- ja laagerdumisetappides.

Täienduse „toode on paigutatud eespool nimetatud puidust mahutitesse“ eesmärk on kirjeldada selgemalt kõnealust tootmisetappi.

Sama taane on täielikult lisatud koonddokumendi punktile 3.4, et viia see kooskõlla sama põhimõttega, mis on sätestatud tootespetsifikaadis ja andmelehel.

5.4. Märgistus

— Tootespetsifikaadi artikli 8 kolmas, neljas ja viies lõik:

Kaht järgmist lõiku:

Äädika pakendil peab olema lisaks nimetusele „Aceto Balsamico di Modena“ ka tähis „Indicazione Geografica Protetta“ [kaitstud geograafiline tähis] selges ja loetavas kirjas, kirjutatuna välja pikalt või lühendina itaalia või sihtriigi keeles.

Kui tegemist on tootega, mis on laagerdunud tünnides, vaatides või muudes puidust anumates vähemalt kolm aastat, võib olla märgistusele lisatud sõna „invecchiato“ (laagerdunud) ilma muude lisamääratlusteta.

on muudetud järgmiselt:

Äädika pakendil peab olema lisaks nimetusele „Aceto Balsamico di Modena“ ka tähis „Indicazione Geografica Protetta“ [kaitstud geograafiline tähis] selges ja loetavas kirjas, kirjutatuna välja pikalt või lühendina itaalia või sihtriigi keeles. Etiketil peab olema kaitstud geograafilise tähisega seotud ELi sümbol.

Nimetuse kõrval võib esineda ka sõna „invecchiato“ [laagerdunud], kui toode on laagerdunud vähemalt kolm aastat tünnides, vaatides või muudes puidust mahutites. Sõnale „invecchiato“ võib olla lisatud märge vähemalt kolmeaastase laagerdumisaja kohta.

Määruse (EL) nr 1151/2012 artikli 12 lõike 3 sätete selgitamiseks on koonddokumenti lisatud lause „Etiketil peab olema kaitstud geograafilise tähisega seotud ELi sümbol“.

Selleks et isegi asjasse pühendamata tarbijal oleks võimalik aru saada „Aceto Balsamico di Modena“ invecchiato omadustest, võib tootespetsifikaadis sätestatud kolmeaastane minimaalne laagerdumisaeg olla märgitud etiketile.

Muudatus käsitleb ka kokkuvõtte punkti 4.8 ja seda kohaldatakse koonddokumendi punkti 3.6 suhtes.

5.5. Muu

Pakend

— Tootespetsifikaadi artikli 8 teine lõik:

Lause:

Otseseks tarbimiseks tuleb äädikat „Aceto Balsamico di Modena“ anda klaas-, puu-, keraamilistes või terrakotamahutites mahuga: 0,25 liitrit; 0,5 liitrit; 0,75 liitrit; 1 liitrit; 2 liitrit; 3 liitrit või 5 liitrit; või ühekordsetes plast- või komposiitmaterjalidest kotikestes mahuga kuni 25 ml, millel on sama kiri kui pudelisiltidel.

ja kokkuvõtte punkt 4.5:

Otseseks tarbimiseks tuleb äädikat „Aceto Balsamico di Modena“ anda klaas-, puu-, keraamilistes või terrakotaanumates mahuga: 0,25 liitrit; 0,5 liitrit; 0,75 liitrit; 1 liitrit; 2 liitrit; 3 liitrit; 5 liitrit; ning ühekordsetes plast- või komposiitmaterjalidest kotikestes mahuga kuni 25 ml, millel on sama kiri kui pudelisiltidel.

on liidetud ja ümber sõnastatud järgmiselt:

Otseseks tarbimiseks tuleb äädikat „Aceto Balsamico di Modena“ anda klaas-, puu-, keraamilistes või terrakotamahutites mahuga: 0,1 liitrit; 0,15 liitrit; 0,2 liitrit; 0,25 liitrit; 0,5 liitrit; 0,75 liitrit; 1 liitrit; 1,5 liitrit; 2 liitrit; 3 liitrit või 5 liitrit; või ühekordsetes klaas-, plast- või komposiitmaterjalidest kotikestes mahuga kuni 25 ml, millel on sama kiri kui pudelisiltidel.

Selle ümbersõnastamise eesmärk on parandada tekstiline vastuolu tootespetsifikaadi ja kokkuvõtte vahel seoses ühekordsete pakenditega, millele on kokkuvõttes viidatud kui „kotikestele“.

Viimastel aastatel on Itaalia turul ja eelkõige teistes riikides kasvanud nõudlus mitmekesisema tootevaliku järele, eelkõige seoses pudelite mahuga. Lisaks sellele on mõnes muus kui Euroopa riigis kasutatud mõõtühikute mitmekesisuse tõttu tootjad sunnitud keelduma hulgi- ja jaemüüjate taotlustest just seetõttu, et ei ole võimalik valmistada mahuteid, mille maht erineb praegu tootespetsifikaadis lubatust. Selle muudatuse eesmärk on muuta need kehtivate eeskirjade vaimu reetmata piisavalt paindlikuks, et vastata turunõudlusele.

Muudatust kohaldatakse koonddokumendi punkti 3.5 suhtes.

— Tootespetsifikaadi artikli 8 kolmas lõik:

Lisatud on järgmine lõik:

Mahutid mahuga 0,1 liitrit; 0,15 liitrit; 0,2 liitrit ei tohi olla ümmarguse kuju või kerega ning selle kogukõrguse ja suurima külje pikkuse või silindrilise mahuti puhul läbimõõdu suhe peab olema üle 1,85.

Väiksemate kui 0,25-liitriste mahutite puhul peeti otstarbekaks kehtestada mõned mahutite kuju reguleerivad üldpõhimõtted, tagades seega minimaalse ühtluse nende pudelite vahel, milles toodet müüakse.

Muudatust kohaldatakse koonddokumendi punkti 3.5 suhtes.

KOONDDOKUMENT

„ACETO BALSAMICO DI MODENA“

ELi nr: PGI-IT-0430-AM01 – 23. november 2018

KPN ( ) KGT (X)

1. [KPN või KGT] Nimetus(Ed)

„Aceto Balsamico di Modena“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.8. Aluslepingu I lisas loetletud muud tooted (vürtsid jne)

3.2. Punktis 1 esitatud nimetusele vastava toote kirjeldus

„Aceto Balsamico di Modena“ on järgmiste sätete kohaselt toodetud äädikas, millel on allpool toodud omadused.

Analüütilised omadused:

— tihedus 20 °C juures: mitte alla 1,06 küpsenud toote puhul, mitte alla 1,15 laagerdunud toote puhul;

— tegelik alkoholisisaldus kuni 1,5 mahuprotsenti;

— minimaalne üldhappesus: 6 % küpsenud toote puhul ja 5,5 % laagerdunud toote puhul;

— vääveldioksiidi üldsisaldus: kuni 100 mg/l;

— tuhasus: vähemalt 2,5 tuhandikku;

— minimaalne kuivainesisaldus: 30 g/l;

— redutseerivad suhkrud: vähemalt 110 g/l.

Organoleptilised omadused:

— läbipaistvus: selge ja sillerdav;

— värvus: sügavpruun;

— lõhn: iseloomulik, kauakestev, intensiivne ja peen, meeldivalt hapukas, võimalike puidunüanssidega;

— maitse: magushapu, tasakaalustatud, meeldiv ja äratuntav.

Kui täheldatakse kõrvalekaldeid selles artiklis osutatud parameetritest, on lubatud kasutada menetlust, mille käigus võib asjaomast toodet parandada, lisades teatava koguse toorainet (veiniäädikas ja keedetud või kontsentreeritud viinamarjavirre) kuni 3 % ulatuses massist. Kui see parandusmenetlus on vajalik, viiakse see läbi küpsemis- või laagerdumisaja lõpus ja igal juhul enne toote sertifitseerimist.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toodet „Aceto Balsamico di Modena“ toodetakse traditsiooniliste erimeetodite abil järgmiste sortide viinamarjadest: „Lambrusco“, „Sangiovese“, „Trebbiano“, „Albana“, „Ancellotta“, „Fortana“ ja „Montuni“ saadud viinamarjavirdest, mis on osaliselt kääritatud ja/või keedetud ja/või kontsentreeritud, lisades teatava koguse äädikat, mis on tootele iseloomulike organoleptiliste omaduste andmiseks laagerdunud vähemalt 10 aastat, ning vähemalt 10 % ainult veini hapendamisel saadud äädikat järgmiste isotoopsuhete alusel:

— 13C/12C suhe (väljendatud δ13C-na) äädikhappes: alates –29,3‰ kuni –24,3‰;

— 18O/16O suhe (väljendatud δ18O-na) vees veiniäädika puhul, mille happesus on üle 9 %: vähemalt –2‰;

— 18O/16O suhe (väljendatud δ18O-na) vees veiniäädika puhul, mille happesus on vahemikus 9 % ja 6 %: vähemalt –5‰;

— deuteeriumi ja vesiniku (D/H) suhe metüülimiskohas: (CH3) äädikhappe ekstraktis: 98,8–106 miljondikku.

Selleks et „Aceto Balsamico di Modena“ saaks omandada artiklis 3.2 kirjeldatud omadused, peab keedetud ja/või kontsentreeritud viinamarjavirre vastama järgmistele omadustele:

— minimaalne üldhappesus: 8 g/kg;

— minimaalne kuivekstrakti sisaldus: 55 g/kg;

— isotoopsuhte parameetrid: — 13C/12C suhe (väljendatud δ13C-na) suhkrute kääritamise teel saadud alkoholis: alates –29,3‰ kuni –24,3‰; — D/H suhe metüülimiskohas (CH3) suhkrute kääritamisel saadud alkoholis: 98,8–106 miljondikku.

3.4. Täpsustage tootmise erietapid, mis peavad toimuma määratletud geograafilises piirkonnas

Tooraine kogumine, töötlemine, küpsemine ja vajaduse korral laagerdamine peavad toimuma punktis 4 määratletud piirkonnas.

Igal juhul peab hapendamine ja küpsemine toimuma kõrgekvaliteedilistes tammest, eriti kivitammest, kastanist, mooruspuust või kadakast valmistatud tünnides, vaatides ja muudes anumates vähemalt 60 päeva arvestatuna kuupäevast, mil toormaterjal koguti ja saadeti töötlemiseks, ning toode on paigutatud eespool nimetatud puidust mahutitesse.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Otseseks tarbimiseks tuleb äädikat „Aceto Balsamico di Modena“ anda klaas-, puu-, keraamilistes või terrakotamahutites mahuga: 0,1 liitrit; 0,15 liitrit; 0,2 liitrit; 0,25 liitrit; 0,5 liitrit; 0,75 liitrit; 1 liitrit; 1,5 liitrit; 2 liitrit; 3 liitrit või 5 liitrit; või ühekordsetes klaas-, plast- või komposiitmaterjalidest kotikestes mahuga kuni 25 ml, millel on sama kiri kui pudelisiltidel.

Mahutid mahuga 0,1 liitrit; 0,15 liitrit; 0,2 liitrit ei tohi olla ümmarguse kuju või kerega ning selle kogukõrguse ja suurima külje pikkuse või silindrilise mahuti puhul läbimõõdu suhe peab olema üle 1,85.

3.6. Sellise toote märgistamise erieeskirjad, millele registreeritud nimetus viitab

Äädika pakendil peab olema lisaks nimetusele „Aceto Balsamico di Modena“ ka tähis „Indicazione Geografica Protetta“ [kaitstud geograafiline tähis] selges ja loetavas kirjas, kirjutatuna välja pikalt või lühendina itaalia või sihtriigi keeles. Etiketil peab olema kaitstud geograafilise tähisega seotud ELi sümbol. Nimetusele „Aceto Balsamico di Modena“ ei tohi lisada mis tahes muid määratlusi, isegi väljendatuna numbritega, välja arvatud sõnaselgelt käesoleva tähise spetsifikaadiga ettenähtud mõisteid. Kõnealuste määratluste hulka kuuluvad muu hulgas omadussõnad „ekstra“, „fine“, „scelto“, „selezionato“, „riserva“, „superiore“, „classico“ või sarnased sõnad.

Nimetuse kõrval võib esineda ka sõna „invecchiato“ [laagerdunud], kui toode on laagerdunud vähemalt kolm aastat tünnides, vaatides või muudes puidust mahutites. Sõnale „invecchiato“ võib olla lisatud märge vähemalt kolmeaastase laagerdumisaja kohta.

4. Geograafilise piirkonna täpne määratlus

Äädikat „Aceto Balsamico di Modena“ tuleb toota Modena provintsi ja Reggio Emilia provintsi haldusterritooriumil.

5. Seos geograafilise piirkonnaga

Toote „Aceto Balsamico di Modena“ seos geograafilise piirkonnaga põhineb toote mainel. Äädikas „Aceto Balsamico di Modena“ on kõrgelt hinnatud nii Itaalias kui rahvusvahelistel turgudel, sellest annavad tunnistust äädika sage kasutamine paljudes retseptides ning rohked viited Internetis ja ajakirjanduses. Tänu toote mainele on tarbijatel lihtne selle toote ainulaadsust ja eripära kohe ära tunda.

Äädikas „Aceto Balsamico di Modena“ on läbi aegade olnud seotud Modena kultuuri ja ajalooga ning selle ülemaailmses tuntuses ei ole põhjust kahelda. Toote valmistamine on tihedalt seotud teadmiste, tavade ja oskustega, mis aitasid kohalikel elanikel sellist ainulaadset ja iseloomulikku kohalikku toodet välja töötada. Olles sissetulekuallikas paljude ettevõtjate jaoks ning rohkete kohalike retseptide põhikomponendina lahutamatu osa kokandustraditsioonist, kuulub „Aceto Balsamico di Modena“ kindlalt selle piirkonna sotsiaalsesse ja majanduslikku pilti. Juba aastaid peetakse tootele pühendatud laatu ja pidustusi, millega kinnistatakse ajaloolist traditsiooni ja kus osalevad kohalikud tootjad saavad oma tooteid võrrelda ja tootmistavasid säilitada. Erilise ja ebatavalise tootena on „Aceto Balsamico di Modena“ saanud ajapikku tuntuks ja hinnatuks kogu maailmas ning tänu sellele näevad tarbijad selget sidet selle nn traditsioonilise toote ja Emilia-Romagna kahe provintsi toitude kvaliteedi vahel.

Viide spetsifikaadi avaldamisele

(Käesoleva määruse artikli 6 lõike 1 teine lõik)

Toote spetsifikaadi terviktekstiga saab tutvuda aadressil

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP e IGP“ [KPNi või KGTga tooted] (ekraani ülemises paremas osas), seejärel linki „Prodotti DOP IGP STG“ [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud spetsifikaadid].

(1) ELT L 343, 14.12.2012, lk 1.